## Møtebok/protokoll for Askim menighetsråd

|  |  |
| --- | --- |
| **Møtedato:** | 06. oktober 2021 |
| **Møtetid:** | Kl 19.00 |
| **Møtested:** | Teams |

**Til stede fra menighetsrådet:** Espen Halvorsen, Ida Marie Nielsen, Thor Hals, Ann-Christin Wøien, Markus Andre Hågensen, Marit Fredheim, Preben Hodt (fungerende sokneprest)

**Forfall:** Odd Kenneth Sydengen, Eva Witzøe

**Saksliste**

**MR-sak 52/2021 Godkjenning av innkalling og agenda.**

Innkalling og agenda til ekstraordinært MR-møte ble sendt ut 3. oktober 2021.

*Vedtak:* Innkalling og agenda ble godkjent.

**MR-sak 53/2021 Utlyst stilling som prosti-/menighetsprest – Askim MRs anbefaling**

*Saken gjelder:* Som tidligere opplyst, har det vært ute en utlysning på prostiprest/menighetsprest delt 50/50 mellom Askim og Spydeberg menigheter.

Prosessen har nå kommet så langt at det er behov for et ekstraordinært møte for å behandle denne ene saken.

Vedlagt ligger de dokumenter som kan tilflyte MR. Det minnes om at disse dokumentene er unntatt offentlighet iht Offl. § 25 første ledd. Øvrig dokumentasjon vil bli fremvist og kommentert digitalt i møtet.

*Drøfting:* Det ble presisert at MRs oppgave kun er å komme med en anbefaling. Vi har ikke innstillingsrett. Det var to søkere til stillingen, men da den ene av dem fortsatt er under utdanning og derfor ikke søkeberettiget, sitter vi igjen med en kandidat.

Intervju med kandidaten har funnet sted. Intervjugruppen har bestått av prost Kåre Rune Hauge og Tom Egil Nordengen (fra Pfs stiftsstyre), Marita Solberg Bjerke og Espen Halvorsen (fra MR) og Tormod van der Hagen (personalsjef). Referanser er innhentet. MR ble orientert om disse uttalelsene som var meget positive.

Bisperådet skal behandle saken i sitt møte 26. oktober, og saken forventes avgjort på dette møtet.

*Vedtak:* Askim MR har gjennomgått og diskutert den ene kandidaten som er søkerberettiget til stillingen. Selv om det bare er denne ene søkeren som er aktuell, anbefaler vi med bakgrunn i kvalifikasjoner, intervjurunde og referanser, at Oscar Andreas Lied ansettes som prosti-/menighetsprest i Askim og Spydeberg.

**MR-sak 54/2021** **50-årskonfirmanter 2020/2021/2022**

*Drøfting:* I Askim har det vært en tradisjon å samle 50-årskonfirmantene til gudstjeneste og hyggelig samvær en søndag på høsten. På grunn av korona-restriksjonene ble det ikke noe av dette i fjor. Restriksjonene opphørte såpass sent at det kan bli vanskelig å få avviklet et sånt arrangement også i år. Prestesituasjonen denne høsten gjør ikke situasjonen noe enklere. En ide er å invitere 50-årskonfirmantene fra 2020 og 2021 til et samvær neste år sammen med dem som blir 50-årskonfirmanter da. Feiring av tre konfirmantkull på en gang betyr at det blir et stort arrangement med behov for mye frivillig hjelp.

*Vedtak:* Det sendes ut en hilsen til 50-årskonfirmantene 2020, 2021 og 2022 om alle er velkommen til gudstjeneste og etterfølgende sosialt samvær høsten 2022, og at grunnen til dette er korona-situasjonen.

MRs medlemmer stiller seg til disposisjon når det gjelder praktisk hjelp til dette arrangementet.

Møtet hevet klokka 20.00

Espen Halvorsen (sign.)

Leder i rådet

Marit Fredheim

Sekretær i rådet